**สุรียานี อับดุลเลาะห์** (มลายู: *Suriani Abdullah*) นามเดิม **เอ็ง หมิงจิง** (*Eng Ming Ching*; 23 มกราคม พ.ศ. 2468 – 21 มีนาคม พ.ศ. 2556) เป็นอดีตสมาชิกคณะกรรมการกลางพรรคคอมมิวนิสต์มาลายา

ประวัติ
-------

สุรียานีเกิดเมื่อวันที่ 23 มกราคม พ.ศ. 2468 ที่เมืองซีเตียวัน รัฐเปรัก ซึ่งขณะนั้นยังเป็นส่วนหนึ่งของบริติชมาลายา สำเร็จการศึกษาจากโรงเรียนหนานหฺวา ณ ที่นั่นเธอได้รู้จักกับ Tu Lung Shan และอ๋อง บุ๋นหัว หรือเป็นที่รู้จักในนาม จีนเป็ง นักการเมืองผู้ฝักใฝ่คอมมิวนิสต์ กระทั่งสุรียานีเข้าร่วมพรรคคอมมิวนิสต์ใต้ดินมาลายาเมื่อ ค.ศ. 1940 เธอมีส่วนร่วมในการระดมคนและจัดตั้งกลุ่มแรงงานสตรีในหุบเขากินตา ต่อมาสุรียานีก็ได้รับการแต่งตั้งขึ้นเป็นสมาชิกของคณะกรรมการกลางใน ค.ศ. 1975

สุรียานีสมรสกับเจ๊ะดะห์ อันยัง อับดุลเลาะห์ (*Cik Dat bin Anjang Abdullah*) หรือเป็นที่รู้จักในนาม อับดุลเลาะห์ ซีดี (*Abdullah CD*) ซึ่งเป็นอดีตนักการเมืองพรรคคอมมิวนิสต์มาลายาเมื่อ พ.ศ. 2498 เธอจึงเปลี่ยนชื่อและเข้ารีตศาสนาอิสลามตามความเชื่อของสามี หลังการกวาดล้างคอมมิวนิสต์โดยทางการสหราชอาณาจักร สมาชิกพรรคคอมมิวนิสต์มาลายาหลายคนต้องหนีเข้าป่าและจับอาวุธขึ้นต่อสู้ จัดตั้งเป็นกรมกองกระจายตัวตามพื้นที่ต่าง ๆ แบ่งออกเป็น 10 กอง ซึ่งอับดุลเลาะห์ ซีดี เป็นผู้นำทหารกองร้อยที่ 10 (หรือเรียกว่า กรมสิบ) ที่เข้าไปเคลื่อนไหวในพื้นที่ประเทศไทย ดังพบการเคลื่อนไหวที่ตำบลดุซงญอ อำเภอระแงะ จังหวัดนราธิวาส ในช่วง พ.ศ. 2491 ก่อนเคลื่อนตัวมายังอำเภอสุคิริน จังหวัดนราธิวาส ในเวลาต่อมา

กระทั่งเกิดการลงนามเพื่อสันติภาพระหว่างพรรคคอมมิวนิสต์มาลายากับประเทศไทยและมาเลเซียเมื่อ พ.ศ. 2532 พรรคคอมมิวนิสต์มาลายาประกาศวางอาวุธและสลายตัวออกจากป่า ทางรัฐบาลไทยได้จัดสรรที่ดินทำกิน และสถานะผู้ร่วมพัฒนาชาติไทยแก่อดีตสมาชิกพรรคคอมมิวนิสต์มาลายาด้วยการจัดตั้งเป็นหมู่บ้านหลายแห่ง ซึ่งสุรียานีและสามีได้ลงหลักปักฐานอยู่ที่บ้านจุฬาภรณ์พัฒนา 12 ตำบลสุคิริน อำเภอสุคิริน จังหวัดนราธิวาส โดยสุรียานีอาศัยอยู่ร่วมกับสามีและบุตรสาวจนกระทั่งเธอเสียชีวิตลงใน พ.ศ. 2556 อย่างไรก็ตาม ทางการมาเลเซียปฏิเสธที่จะรับอดีตสมาชิกพรรคคอมมิวนิสต์กลับไปเป็นพลเมืองของมาเลเซียอีก และยังสงวนท่าทีดังกล่าวเรื่อยมาจนถึงปัจจุบัน

งานเขียน
--------

สุรียานีเป็นผู้เขียนหนังสือ *Rejimen Ke-10 dan Kemerdekaan* ("กองร้อยที่ 10 และอิสรภาพ") บอกเล่าเรื่องราวของกองร้อยที่ 10 ของกองทัพปลดปล่อยชาติมาลายา และหนังสือ *Memoir Suriani Abdullah: Setengah Abad Perjuangan* ("ความทรงจำของสุรียานี อับดุลเลาะห์: การต่อสู้ครึ่งศตวรรษ")

อ้างอิง
-------

1. ↑  "สุขสันต์วันรายอไอดิลอัดฮา Selamat Hari Raya Aidiladha". *บ้านจุฬาภรณ์พัฒนา12*. 26 พฤศจิกายน 2552. สืบค้นเมื่อ 4 พฤศจิกายน 2566. `{{cite web}}`: ตรวจสอบค่าวันที่ใน: `|accessdate=` (help)
2. ↑  "Suriani Abdullah (1924-2013) - Seorang pejuang kemerdekaan dan anti-imperialis". *partisosialis.org/*. Socialist party of Malaysia. สืบค้นเมื่อ 26 January 2015.
3. ↑  Vengadesan, Martin (29 November 2009). "At peace in their village". *The Star*. คลังข้อมูลเก่าเก็บจากแหล่งเดิมเมื่อ 24 October 2012.
4. ↑  Wong, James Wing-on. Suriani, the Resistance Heroine. Malaysiakini. 29 March 2005. Retrieved 15 March 2013.
5. 1 2 3  Wong, James Wing-on. "Makcik Suriani's Memoirs are Out" Clare Street. 28 March 2006. Retrieved 15 March 2013.
6. 1 2 3  tmrtoolate. "หนีเมืองมาเข้าป่า ที่นี่…สุคิริน จ.นราธิวาส". *เที่ยวรอบโลก*. สืบค้นเมื่อ 4 พฤศจิกายน 2566. `{{cite web}}`: ตรวจสอบค่าวันที่ใน: `|accessdate=` (help)
7. ↑  "ทำไมเรียกกบฏดุซงญอ". *ดุซงญอ*. สืบค้นเมื่อ 4 พฤศจิกายน 2566. `{{cite web}}`: ตรวจสอบค่าวันที่ใน: `|accessdate=` (help)
8. ↑  "อดีต'จคม.'กลับใจ น้อมนำโครงการ ร.9 ร่วมพัฒนาชาติไทย". *มติชนสุดสัปดาห์*. 5 ตุลาคม 2560. สืบค้นเมื่อ 4 พฤศจิกายน 2566. `{{cite web}}`: ตรวจสอบค่าวันที่ใน: `|accessdate=` (help)
9. ↑  "Characters and 'I Love Malaya' Lyrics" *I Love Malaya* (2006). Dirs. Ho Choon Hiong, Chan Kah Mei, Christopher Len, Wang Eng Eng, Eunice Lau. Objectif Films.
10. ↑  "25 ปี สนธิสัญญาหาดใหญ่ อดีตคอมมิวนิสต์มลายาผิดหวัง มาเลเซียยังไม่ทำตามสัญญา". *ประชาไท*. 3 ธันวาคม 2557. สืบค้นเมื่อ 4 พฤศจิกายน 2566. `{{cite web}}`: ตรวจสอบค่าวันที่ใน: `|accessdate=` (help)
11. ↑  Abdullah, Suriani. *Memoir Suriani Abdullah*.